A TANÁCS HATÁROZATA
(2007. április 19.)
az Európai Beruházási Alap tőkeemelésében való közösségi részvételről
(2007/247/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a Közösségnek az Európai Beruházási Alapban való tagságáról szóló, 1994. június 6-i 94/375/EK tanácsi határozatra (1) és különösen annak 3. cikkére,
tekintettel a Bizottság javaslatára,
tekintettel az Európai Parlament véleményére (2),
mivel:
(1)
Az Európai Beruházási Alap (a továbbiakban: az Alap) jegyzett tőkéjét létrehozásakor 2 milliárd euróban határozták meg, amely 2 000 darab 1 millió euro névértékű részvényből állt. Az Európai Beruházási Alap alapokmánya (3) (a továbbiakban: az alapokmány) 7. cikkének (1) bekezdésével összhangban a jegyzett tőkét 20 %-os arányban kell befizetni.
(2)
A 94/375/EK határozat értelmében a Bizottság által képviselt Közösség az Alap 600 részvényét jegyezte le névértéken 600 millió euróért, amelyből 120 millió eurót fizetett be.
(3)
Az Alap garancia- és kockázatitőke-műveletei nem haladhatják meg az alapokmány 26. cikke vagy az Alap közgyűlése által megszabott felső határokat. A felső határok az Alap tőkéjének és saját forrásainak méretétől függenek. Mivel az Alap 2007 közepéig várhatóan kimeríti saját forrásait és így képtelen lesz a saját forrásokból finanszírozott műveletek folytatására, az igazgatótanács az Alap jegyzett tőkéjének 50 %-os névértékű emelésére tett javaslatot.
(4)
Az ECOFIN-Tanács 2006. március 14-én elfogadta az Európai Beruházási Bank Csoport (a továbbiakban: EBB-csoport) által benyújtott - az európai uniós növekedés és foglalkoztatás elősegítése érdekében az EBB-csoport hozzájárulásának növelésére irányuló - javaslatokról szóló jelentést, amelynek része az Alap tőkeemelésére irányuló javaslat.
(5)
Az Európai Tanács 2006. március 23.-24-i ülésén üdvözölte az EBB-csoport hozzájárulását és felkérte az érintett feleket, hogy tegyék meg a szükséges lépéseket, figyelembe véve a 2007 és 2013 közötti pénzügyi keretről szóló végleges megállapodást.
(6)
Az új részvények közösségi jegyzése elősegíti a lisszaboni stratégia végrehajtását és segíti a Közösség kis- és középvállalkozásokkal, munkahelyteremtéssel, innovációval, kutatással és fejlesztéssel, kohéziós és regionális politikával, továbbá bővítéssel kapcsolatos célkitűzéseinek megvalósítását.
(7)
Az Alap tőkeemelésére a költségvetésben elkülönített 100 millió EUR összhangban van a 2007 és 2013 közötti pénzügyi keretről szóló végleges megállapodással.
(8)
Az Alap részvényesei egy négyéves, 2007-ben kezdődő és 2010-ben véget érő időszak alatt belátásuk szerint jegyzik le az új részvényeket, tiszteletben tartva a pénzügyi intézmény részvényeseinek és az Európai Beruházási Banknak az érdekeit, valamint a Közösség költségvetési korlátait. Az új részvények árát évente, az Alap részvényesei által megállapodott nettóeszközérték-képlet szerint kell meghatározni.
(9)
Az Alapban való közösségi részesedés után járó osztalékok 1995-től 2006-ig rendben visszakerültek a közösségi költségvetésbe. A 2007 és 2010 között a kapott osztalékokat elkülönített bevételként kell kezelni és a tőkeemelés költségének részleges finanszírozására kell felhasználni. Ez növelné a tőkeemelésre rendelkezésre álló költségvetési források összegét, így támogatva azt a célt, hogy a Közösség alapbeli részesedésének aránya az Alap tőkéjének 30 %-a maradjon.
(10)
Az Alap éves jelentéseit eddig a Bizottság továbbította az Európai Parlamentnek és a Tanácsnak. A jelentési rend egyszerűsítése céljából szükséges, hogy az Alap az éves jelentést és a számvizsgáló bizottság éves jelentését közvetlenül az Európai Parlamentnek és a Tanácsnak küldje.
(11)
Biztosítani kell az Alap és az Európai Beruházási Bank műveleteinek, a Közösség kis- és középvállalkozásokat támogató pénzügyi eszközeinek és adott esetben az egyéb pénzügyi intézmények műveleteinek megfelelő koordinációját, szinergiáját és egymást kiegészítő jellegét,
A KÖVETKEZŐKÉPPEN HATÁROZOTT:
1. cikk
Az Európai Beruházási Alapban (a továbbiakban: Alap) meglévő részesedését kiegészítve a Közösség 300 darab, egyenként 1 millió EUR névértékű részvény erejéig jegyez az Alapban. A részvényjegyzést és az éves befizetéseket az Alap közgyűlésén elfogadott feltételekkel hajtják végre.
2. cikk
A Közösség az új részvényeket egy a 2007-től kezdődő négyéves időszak során vásárolja meg. 2007 és 2010 között az Alapban való közösségi részesedés után kapott osztalékok a jegyzés részleges finanszírozására szolgáló, az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (4) 18. cikkének (2) bekezdése szerinti célhoz kötött bevételnek minősülnek.
Továbbá, a jegyzés fennmaradó részének finanszírozására az egész időszak tekintetében legfeljebb 100 millió EUR-t különítenek el az Európai Közösségek általános költségvetésében. A költségvetési kötelezettségvállalás az 1605/2002/EK, Euratom rendelet 76. cikkének (3) bekezdésével összhangban négy éven át éves részletekre bontható.
3. cikk
A Bizottság 2012. július 31-ig az Alap saját forrásokból finanszírozott tevékenységéről szóló értékelést nyújt be az Európai Parlamentnek és a Tanácsnak.
4. cikk
Az Alap az éves jelentését és a számvizsgáló bizottság éves jelentését megküldi az Európai Parlamentnek és a Tanácsnak.
5. cikk
Ez a határozat az Európai Unió Hivatalos Lapjában való közzétételének napján lép hatályba.
Ezt a határozatot 2007. április 19-től kell alkalmazni.
Kelt Luxembourgban, 2007. április 19-én.